Nå er det endelig vår! Eller..? 
Jadda! Sol og fem varmegrader, antydning til fuglekvitter og noen snøklokker innerst mot veggen. Men er det virkelig vår nå? Endelig! Nå er det vår, tenker du kanskje. Deilig! Borte er snøen som stengte bilen din inne og hålken som gjør det livsfarlig å gå på fortauet. Bort med vintersko og frem med nye sneakers.  Den klimatologiske definisjonen av våren er når gjennomsnittstemperaturen er mellom 0 og 10 grader på et døgn, og er stigende. Ja? Er det ikke det nå? Vi må sjekke! Opp med telefonen. På Yr-appen er for det meste røde varmegrader så langt man kan se. Ingen tegn til snø. Helt opp mot ni (!) grader kan det bli uti neste uke, ifølge de som kan spå været.  Stigende, altså. Men kan det virkelig være sant at det er vår? Lovende svar Ring ring! – Er det Ingvild Villa, vakthavende meteorolog? – Ja. – Det er sol og fem grader i Oslo nå. Jeg ser det skal bli hele ni grader neste uke. Kan vi slå fast at det er vår nå?  – Det begynner i alle fall å nærme seg. Vi er inne i en perioden der vi går over i den klimatologiske våren, med milde luftmasser. Det ser mildt ut i god tid fremover. Og vi har ingen andre signaler enn at det skal bli mildt.  – Så det er litt vår nå?  – Ja, det er blitt vår, slik sett. Selv om det er mye kaldere i fjellet, da. Men når sola er oppe, begynner den å varme godt nå. – Nydelig! Kan man pakke bort vinterskoene med ullsåler? – Nei! Det er for tidlig å si at det ikke kommer en smakebit av vinter den neste måneden på Østlandet.  – Ja, for det pleier ofte det? – Ja ... våren har meldt sin ankomst, men det betyr ikke at vinteren ikke kommer på besøk den neste måneden.  En viktig dato neste uke – Men lover du at det ikke kommer flere rundt med store mengder snø i Oslo nå?  – Nei, det kan jeg ikke.  (Lurt svar, tenker jeg i mitt stille sinn. Nærmere research jeg gjør samtidig viser at det kanskje er god grunn til det. I fjor var det siste store snøfallet i Oslo-området 25. april.) – Nei, akkurat. Men når er den klimatologiske våren i Oslo?  – Neste torsdag, 7. mars. – Juhuu! Vi får vel nordlendingene på nakken nå da, når vi snakker om vår her i Oslo-boblen? – Det blir faktisk mildt i hele landet den neste tiden. Det er regn i Nordland, og Troms ligger i en slags mellomfase med vekslende nedbør. Selv i Finnmark og til og med på Svalbard skal det bli mildvær i kommende periode. – Men det er ikke vår på Svalbard nå? – Nei, i dag er det 16 minusgrader der.  – Ja, stakkars.  – Men det er generelt milde signaler for hele landet i løpet av uken.  At vi opplever det som vårlig i februar er ikke bare et tilfeldig innfall. Våren kommer faktisk stadig tidligere, viser klimadata. Klimaendringene er en sentral faktor her.
Vår-definisjonen er når døgnets middeltemperatur er mellom 0 og 10 grader, og tendensen er stigende.  En meteorolog bekrefter mildvær og vårstemning i store deler av landet, men advarer om mulige vintervær-innslag fremover.  Klimaendringene er en årsak til at våren viser seg stadig tidligere.